《名姝篇为友人作》
明代·陆粲

名姝产西州，皎皎冰雪姿。结缡事夫君，修姱盛光仪。

入宫见猜妒，众女憎蛾眉。承欢不敝席，故宠忽已移。

掇蜂误尹公，掩鼻残楚姬。由来谗言昌，涅素易为缁。

所嗟奉仁明，中道成乖离。白日流高天，妾心炯如斯。

君恩傥可还，枯槁生华滋。誓言敦谅节，素发以为期。

作者简介：（1494—1551）明苏州府长洲人，字子余，一字浚明，号贞山。嘉靖五年进士。官工科给事中，敢直言。以争张福(旧作“张福达”)狱，下诏狱廷杖。寻上疏论张璁、桂萼专擅朝事，谪贵州都镇驿丞，迁永新知县，以念母乞归。有《左传附注》、《春秋胡氏传辨疑》、《左氏春秋镌》、《陆子余集》。